               EUROPSKA KOMISIJA
            Bruxelles, 14.9.2015.
            COM(2015) 434 final
            2015/0195(NLE)
            Prijedlog
            ODLUKE VIJEĆA
            o potpisivanju, u ime Europske unije, i privremenoj primjeni Sporazuma između Europske unije i Kraljevine Tonge o ukidanju viza za kratkotrajni boravak

               OBRAZLOŽENJE

               1.KONTEKST PRIJEDLOGA

               U Uredbi Vijeća (EZ) br. 539/2001
                  1
                navedene su treće zemlje čiji državljani pri prelasku vanjskih granica država članica moraju imati vizu i zemlje čiji su državljani izuzeti od tog zahtjeva. Uredba (EZ) br. 539/2001 primjenjuje se u svim državama članicama, osim Irske i Ujedinjene Kraljevine.

               Uredbom (EU) br. 509/2014 Europskog parlamenta i Vijeća
                  2
                izmijenjena je Uredba (EZ) br. 539/2001 tako što je 19 zemalja prebačeno u Prilog II., u kojem se nalazi popis trećih zemalja čiji su državljani izuzeti od obveze posjedovanja vize. Tih su 19 zemalja sljedeće: Dominika, Grenada, Kiribati, Kolumbija, Maršalovi Otoci, Mikronezija, Nauru, Palau, Peru, Salomonovi Otoci, Samoa, Sveta Lucija, Sveti Vincent i Grenadini, Timor-Leste, Tonga, Trinidad i Tobago, Tuvalu, Ujedinjeni Arapski Emirati i Vanuatu. Uz upućivanje na svaku od tih zemalja u Prilogu II. navedena je sljedeća bilješka: „izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom”.

               Uredba (EU) br. 509/2014 donesena je 20. svibnja 2014. te je stupila na snagu 9. lipnja 2014. U srpnju 2014. Komisija je Vijeću dostavila preporuku da je ovlasti za početak pregovora o sporazumima o ukidanju viza sa svakom od sljedećih 17 zemalja: Dominikom, Grenadom, Kiribatijem, Maršalovim Otocima, Mikronezijom, Nauruom, Palauom, Salomonovim Otocima, Samoom, Svetom Lucijom, Svetim Vincentom i Grenadinima, Timor-Lesteom, Tongom, Trinidadom i Tobagom, Tuvaluom, Ujedinjenim Arapskim Emiratima i Vanuatuom
                  3
               . Vijeće je 9. listopada 2014. Komisiji dostavilo pregovaračke smjernice.

               Prvi sporazumi o ukidanju viza potpisani su 6. svibnja 2015. (Ujedinjeni Arapski Emirati), 26. svibnja 2015. (Timor-Leste) i 28. svibnja 2015. (Dominika, Grenada, Samoa, Sveta Lucija, Sveti Vincent i Grenadini, Trinidad i Tobago te Vanuatu) i privremeno se primjenjuju od datuma potpisivanja do njihova stupanja na snagu.

               Pregovori o sporazumu o ukidanju viza s Tongom započeli su 19. studenoga 2014. u Bruxellesu. Tijekom tog sastanka mogao se revidirati cijeli tekst nacrta i postignut je dogovor o svim njegovim aspektima. Nakon nekoliko naknadnih neformalnih razgovora, glavni su pregovarači parafirali sporazum razmjenom pisama 29. svibnja 2015. (Tonga) i 10. lipnja 2015. (Unija). Države članice obaviještene su tijekom sastanka Radne skupine za vize u okviru Vijeća koji je održan 15. lipnja 2015.

               2.PRAVNA OSNOVA

               Sa strane Unije, pravna je osnova sporazuma članak 77. stavak 2. točka (a) Ugovora o funkcioniranju Europske unije (UFEU), u vezi s njegovim člankom 218.

               Priloženi prijedlog predstavlja pravni instrument za potpisivanje sporazuma. Vijeće o tome odlučuje kvalificiranom većinom.

               Uzimajući u obzir činjenicu da će Tonga brzo moći dovršiti svoj interni postupak ratifikacije te dugo vremensko razdoblje koje je proteklo otkada je Komisija prvi put predložila izuzeće građana Tonge od obveze posjedovanja vize (u studenome 2012.), prijedlogom odluke o potpisivanju utvrđuje se privremena primjena sporazuma od dana nakon datuma njegova potpisivanja u skladu s člankom 218. stavkom 5. UFEU-a. Uzimajući u obzir da je prije sklapanja sporazuma potrebna suglasnost Europskog parlamenta, Komisija će obavijestiti Europski parlament o privremenoj primjeni sporazuma.

               3.ISHOD PREGOVORA

               Komisija smatra da su ciljevi koje je Vijeće postavilo u svojim pregovaračkim smjernicama postignuti i da je nacrt sporazuma o ukidanju viza prihvatljiv za Uniju.

               Njegov konačan sadržaj može se sažeti kako slijedi:

               Svrha

               Sporazumom se građanima Europske unije i građanima Tonge omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               Kako bi se osiguralo jednako postupanje prema svim građanima EU-a, u sporazum je uključena odredba prema kojoj Tonga može suspendirati primjenu sporazuma ili ga raskinuti samo u odnosu na sve države članice Europske unije te da i Unija može suspendirati primjenu sporazuma ili ga raskinuti samo u odnosu na sve države članice.

               Posebni položaj Ujedinjene Kraljevine i Irske prikazan je u preambuli.

               Područje primjene

               Ukidanjem viza obuhvaćene su sve kategorije osoba (nositelji običnih, diplomatskih, službenih i posebnih putovnica) čija svrha putovanja ne uključuje obavljanje plaćene aktivnosti. Svaka država članica i Tonga mogu za tu kategoriju uvesti obvezu posjedovanja vize za građane druge stranke u skladu s primjenjivim pravom Unije ili nacionalnim pravom. Kako bi se osigurala usklađena provedba, sporazumu je priložena zajednička izjava o tumačenju kategorije osoba koje putuju u svrhu obavljanja plaćene aktivnosti.

               Trajanje boravka

               Sporazumom se građanima Europske unije i građanima Tonge omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana. Zajednička izjava o tumačenju tog razdoblja od 90 dana u bilo kojem razdoblju od 180 dana priložena je sporazumu.

               Sporazumom se uzima u obzir položaj država članica koje još ne primjenjuju u cijelosti schengensku pravnu stečevinu. Sve dok nisu dio schengenskog prostora bez unutarnjih granica, ukidanjem viza državljani Tonge stječu pravo boravka od 90 dana u bilo kojem razdoblju od 180 dana na području svake od tih država članica (trenutačno su to Bugarska, Hrvatska, Cipar i Rumunjska), neovisno o razdoblju izračunatom za cijeli schengenski prostor.

               Teritorijalna primjena

               Sporazum sadržava odredbe o njegovoj teritorijalnoj primjeni: u slučaju Francuske i Nizozemske, ukidanjem viza državljani Tonge imali bi pravo na boravak samo na europskim područjima tih država članica.

               Izjave

               Osim prethodno spomenutih zajedničkih izjava, sporazumu su priložene još dvije zajedničke izjave:

               –o pridruživanju Norveške, Islanda, Švicarske i Lihtenštajna provedbi, primjeni i razvoju schengenske pravne stečevine,

               –o potpunom širenju informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska.

               4.ZAKLJUČAK

               S obzirom na prethodno navedene rezultate, Komisija predlaže Vijeću da

               –odluči o potpisivanju sporazuma u ime Unije i ovlasti predsjednika Vijeća da odredi osobu ili osobe koje će biti ovlaštene za potpisivanje sporazuma u ime Unije,

               –odobri privremenu primjenu sporazuma do njegova stupanja na snagu.

               2015/0195 (NLE)

               Prijedlog

               ODLUKE VIJEĆA

               o potpisivanju, u ime Europske unije, i privremenoj primjeni Sporazuma između Europske unije i Kraljevine Tonge o ukidanju viza za kratkotrajni boravak

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 5.,

               uzimajući u obzir prijedlog Europske komisije,

               budući da:

               (1)Uredbom (EU) br. 509/2014 Europskog parlamenta i Vijeća
                  4
                upućivanje na Tongu prebačeno je iz Priloga I. u Prilog II. Uredbi Vijeća (EZ) br. 539/2001
                  5
               .

               (2)Uz upućivanje na tu zemlju navedena je sljedeća bilješka: „izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom”.

               (3)Vijeće je odlukom od 9. listopada 2014. ovlastilo Komisiju da pregovara o sporazumu između Europske unije i Tonge o ukidanju viza za kratkotrajni boravak. Pregovori o sporazumu započeli su 19. studenoga 2014.

               (4)Sporazum, koji je parafiran razmjenom pisama 29. svibnja 2015. (Tonga) i 10. lipnja 2015. (Unija), trebalo bi potpisati, a priložene bi izjave trebalo odobriti. Sporazum bi se trebao primjenjivati privremeno, do završetka postupaka za njegovo formalno sklapanje.

               (5)U skladu s Protokolom o stajalištu Ujedinjene Kraljevine i Irske s obzirom na područje slobode, sigurnosti i pravde te Protokolom o schengenskoj pravnoj stečevini, koji su uključeni u okvir Europske unije i priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe Sporazuma ne primjenjuju na Ujedinjenu Kraljevinu i Irsku,

               DONIJELO JE SLJEDEĆU ODLUKU:

               Članak 1.

               Potpisivanje Sporazuma između Europske unije i Kraljevine Tonge o ukidanju viza za kratkotrajni boravak (dalje u tekstu „Sporazum”) odobrava se u ime Unije, podložno njegovu sklapanju.

               Tekst Sporazuma priložen je ovoj Odluci.

               Članak 2.

               Izjave priložene ovoj Odluci odobravaju se u ime Unije.

               Članak 3.

               Predsjednik Vijeća ovime se ovlašćuje da odredi osobu ili osobe koje će biti ovlaštene za potpisivanje Sporazuma u ime Unije, podložno njegovu sklapanju.

               Članak 4.

               Sporazum se privremeno primjenjuje od dana nakon datuma njegova potpisivanja do završetka postupaka za njegovo sklapanje.

               Sastavljeno u Bruxellesu

                     Za Vijeće

                     Predsjednik

                     (1)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.)

                     (2)
                  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.)

                     (3)
                  COM (2014) 467, 17.7.2014.

                     (4)
                  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.).

                     (5)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

    ---documentbreak---

               EUROPSKA KOMISIJA
            Bruxelles, 14.9.2015.
            COM(2015) 434 final
            PRILOG

            Prijedlogu Odluke Vijeća
            o potpisivanju, u ime Europske unije, i privremenoj primjeni Sporazuma između Europske unije i Kraljevine Tonge o ukidanju viza za kratkotrajni boravak

               PRILOG

               Prijedlogu Odluke Vijeća

               o potpisivanju, u ime Europske unije, i privremenoj primjeni Sporazuma između Europske unije i Kraljevine Tonge o ukidanju viza za kratkotrajni boravak

               SPORAZUM

               između Europske unije i Kraljevine Tonge o ukidanju viza za kratkotrajni boravak

               EUROPSKA UNIJA, dalje u tekstu „Unija” ili „EU”, i

               KRALJEVINA TONGA, dalje u tekstu „Tonga”,

               dalje u tekstu zajednički „ugovorne stranke”,

               U CILJU daljnjeg razvoja prijateljskih odnosa između ugovornih stranaka i u želji olakšanja putovanja osiguravanjem ulaska i kratkotrajnog boravka bez viza za svoje građane,

               UZIMAJUĆI U OBZIR Uredbu (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva
                  1
               , među ostalim, premještanjem 19 trećih zemalja, uključujući Tongu, na popis trećih zemalja čiji su državljani izuzeti od obveze posjedovanja vize za kratkotrajni boravak u državama članicama,

               IMAJUĆI NA UMU da se u članku 1. Uredbe (EU) br. 509/2014 navodi da se za tih 19 zemalja izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Unijom,

               ŽELEĆI zaštititi načelo jednakog postupanja prema svim građanima EU-a,

               UZIMAJUĆI U OBZIR činjenicu da osobe koje putuju u svrhu obavljanja plaćene aktivnosti tijekom svojeg kratkotrajnog boravka nisu obuhvaćene ovim Sporazumom pa se stoga na tu kategoriju i dalje primjenjuju odgovarajuća pravila iz prava Unije i nacionalnog prava država članica te nacionalnog prava Tonge o obvezi posjedovanja vize ili o izuzeću od te obveze i o pristupu zapošljavanju,

               UZIMAJUĆI U OBZIR Protokol o stajalištu Ujedinjene Kraljevine i Irske s obzirom na područje slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, koji su priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELE SU SE KAKO SLIJEDI:

               ČLANAK 1.

               Svrha

               Ovim se Sporazumom građanima Europske unije i građanima Tonge omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               ČLANAK 2.

               Definicije

               Za potrebe ovog Sporazuma:

               (a)
                     „država članica” znači bilo koja država članica Unije, osim Ujedinjene Kraljevine i Irske;

               (b)
                     „građanin Unije” znači državljanin države članice kako je definirana u točki (a);

               (c)
                     „građanin Tonge” znači svaka osoba koja ima državljanstvo Tonge;

               (d)
                     „schengenski prostor“ znači prostor bez unutarnjih granica koji se sastoji od područja država članica iz točke (a) koje u cijelosti primjenjuju schengensku pravnu stečevinu;

               ČLANAK 3.

               Područje primjene

               1.
                     Građani Unije koji imaju valjanu običnu, diplomatsku, službenu ili posebnu putovnicu koju je izdala neka od država članica mogu bez vize ući na područje Tonge i na njemu boraviti tijekom razdoblja boravka kako je definirano u članku 4. stavku 1.

               Građani Tonge koji imaju valjanu običnu, diplomatsku, službenu ili posebnu putovnicu koju je izdala Tonga mogu bez vize ući na područje država članica i na njemu boraviti tijekom razdoblja boravka kako je definirano u članku 4. stavku 2.

               2.
                     Stavak 1. ovog članka ne primjenjuje se na osobe koje putuju u svrhu obavljanja plaćene aktivnosti.

               Za tu kategoriju osoba svaka država članica može zasebno uvesti obvezu posjedovanja vize za građane Tonge ili je može ukinuti u skladu s člankom 4. stavkom 3. Uredbe Vijeća (EZ) br. 539/2001
                  2
               .

               Tonga može za tu kategoriju osoba donijeti odluku o obvezi posjedovanja vize ili o njezinu ukidanju za građane svake države članice zasebno u skladu sa svojim nacionalnim pravom.

               3.
                     Ukidanje viza predviđeno ovim Sporazumom primjenjuje se ne dovodeći u pitanje propise ugovornih stranaka u vezi s uvjetima za ulazak i kratkotrajni boravak. Države članice i Tonga zadržavaju pravo odbiti ulazak i kratkotrajni boravak na svojim područjima ako nije ispunjen jedan od tih uvjeta ili više njih.

               4.
                     Ukidanje viza primjenjuje se bez obzira na vrstu prijevoza kojim se koristi za prelazak granica ugovornih stranaka.

               5.
                     Pitanja koja nisu obuhvaćena ovim Sporazumom uređena su pravom Unije, nacionalnim pravom država članica i nacionalnim pravom Tonge.

               ČLANAK 4.

               Trajanje boravka

               1.
                     Građani Unije mogu boraviti na području Tonge najviše 90 dana u bilo kojem razdoblju od 180 dana.

               2.
                     Građani Tonge mogu boraviti na području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To razdoblje izračunava se neovisno o bilo kojem boravku u državi članici koja još ne primjenjuje u cijelosti schengensku pravnu stečevinu.

               Građani Tonge mogu boraviti najviše 90 dana u bilo kojem razdoblju od 180 dana na području svake države članice koja još ne primjenjuje u cijelosti schengensku pravnu stečevinu, neovisno o razdoblju boravka izračunatom za područje država članica koje u cijelosti primjenjuju schengensku pravnu stečevinu.

               3.
                     Ovim se Sporazumom ne utječe na mogućnost Tonge i država članica da produlje razdoblje boravka na više od 90 dana u skladu sa svojim nacionalnim pravom i pravom Unije.

               ČLANAK 5.

               Teritorijalna primjena

               1.
                     U pogledu Francuske Republike ovaj Sporazum primjenjuje se samo na europsko područje Francuske Republike.

               2.
                     U pogledu Kraljevine Nizozemske ovaj Sporazum primjenjuje se samo na europsko područje Kraljevine Nizozemske.

               ČLANAK 6.

               Zajednički odbor za upravljanje Sporazumom

               1.
                     Ugovorne stranke osnivaju Zajednički odbor stručnjaka (dalje u tekstu „Odbor”) koji se sastoji od predstavnika Unije i predstavnika Tonge. Uniju predstavlja Europska komisija.

               2.
                     Odbor, među ostalim, ima sljedeće zadaće:

               (a)
                     praćenje provedbe ovog Sporazuma;

               (b)
                     predlaganje izmjena ili dopuna ovog Sporazuma;

               (c)
                     rješavanje sporova koji proizlaze iz tumačenja ili primjene ovog Sporazuma.

               3.
                     Odbor se sastaje prema potrebi, na zahtjev jedne od ugovornih stranaka.

               4.
                     Odbor donosi svoj poslovnik.

               ČLANAK 7.

               Odnos između ovog Sporazuma i postojećih bilateralnih sporazuma o ukidanju viza
                  između država članica i Tonge

               Ovaj Sporazum ima prednost pred svim bilateralnim sporazumima ili dogovorima sklopljenima između pojedinih država članica i Tonge ako se njima uređuju pitanja obuhvaćena područjem primjene ovog Sporazuma.

               ČLANAK 8.

               Završne odredbe

               1.
                     Ugovorne stranke ratificiraju ili odobravaju ovaj Sporazum u skladu sa svojim unutarnjim postupcima te Sporazum stupa na snagu prvog dana drugog mjeseca nakon kasnijeg od dva datuma na koje ugovorne stranke jedna drugu obavijeste da su navedeni postupci završeni.

               Ovaj se Sporazum primjenjuje privremeno od dana nakon datuma njegova potpisivanja.

               2.
                     Ovaj se Sporazum sklapa na neodređeno vrijeme, osim ako se raskine u skladu sa stavkom 5.

               3.
                     Ovaj se Sporazum može izmijeniti pisanim sporazumom ugovornih stranaka. Izmjene stupaju na snagu nakon što ugovorne stranke jedna drugu obavijeste o završetku svojih unutarnjih postupaka potrebnih u tu svrhu.

               4.
                     Svaka ugovorna stranka može u cijelosti ili djelomično suspendirati primjenu ovog Sporazuma, posebno zbog javnog poretka, zaštite nacionalne sigurnosti ili zaštite javnog zdravlja, nezakonite imigracije ili nakon što bilo koja od ugovornih stranaka ponovno uvede obvezu posjedovanja vize. Odluka o suspenziji priopćuje se drugoj ugovornoj stranci najkasnije dva mjeseca prije njezina planiranog stupanja na snagu. Ako prestanu postojati razlozi za tu suspenziju, ugovorna stranka koja je suspendirala primjenu ovog Sporazuma odmah obavješćuje drugu ugovornu stranku te ukida suspenziju.

               5.
                     Svaka ugovorna stranka može raskinuti ovaj Sporazum pisanom obaviješću drugoj ugovornoj stranci. Ovaj Sporazum prestaje važiti 90 dana od dana takve obavijesti.

               6.
                     Tonga može suspendirati primjenu ovog Sporazuma ili ga raskinuti samo u odnosu na sve države članice Unije.

               7.
                     Unija može suspendirati primjenu ovog Sporazuma ili ga raskinuti samo u odnosu na sve svoje države članice.

               Sastavljeno u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               ZAJEDNIČKA IZJAVA U POGLEDU ISLANDA, NORVEŠKE, ŠVICARSKE I LIHTENŠTAJNA

               Ugovorne stranke primaju na znanje bliski odnos između Europske unije i Norveške, Islanda, Švicarske i Lihtenštajna, posebno na temelju sporazumâ od 18. svibnja 1999. i 26. listopada 2004. o pridruživanju navedenih zemalja provedbi, primjeni i razvoju schengenske pravne stečevine.

               U takvim je okolnostima poželjno da tijela Norveške, Islanda, Švicarske i Lihtenštajna, s jedne strane, i Tonge, s druge strane, bez odgode sklope bilateralne sporazume o ukidanju viza za kratkotrajni boravak pod sličnim uvjetima kao u ovom Sporazumu.

               ZAJEDNIČKA IZJAVA O TUMAČENJU KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI
                  U SKLADU S ČLANKOM 3. STAVKOM 2. OVOG SPORAZUMA

               Želeći osigurati zajedničko tumačenje, ugovorne stranke suglasne su da, za potrebe ovog Sporazuma, kategorija osoba koje obavljaju plaćenu aktivnost obuhvaća osobe koje ulaze na područje druge ugovorne stranke u svrhu obavljanja plaćenog zanimanja ili plaćene aktivnosti kao zaposlenik ili pružatelj usluga.

               Ta kategorija ne bi trebala obuhvaćati:

               –
                     poslovne ljude, tj. osobe koje putuju za potrebe poslovanja (a nisu zaposlene u zemlji druge ugovorne stranke),

               –
                     sportaše ili umjetnike koji obavljaju aktivnost na ad hoc osnovi,

               –
                     novinare koje su poslali mediji iz njihove zemlje boravišta, i

               –
                     pripravnike premještene unutar poduzeća.

               Provedbu ove izjave nadzire Zajednički odbor u okviru svojih nadležnosti na temelju članka 6. ovog Sporazuma te on može predložiti izmjene ako to na temelju iskustava ugovornih stranaka smatra potrebnim.

               ZAJEDNIČKA IZJAVA O TUMAČENJU RAZDOBLJA OD 90 DANA
                  U BILO KOJEM RAZDOBLJU OD 180 DANA KAKO JE NAVEDENO U ČLANKU 4. OVOG SPORAZUMA

               Ugovorne stranke suglasne su da razdoblje od najviše 90 dana u bilo kojem razdoblju od 180 dana, kako je predviđeno člankom 4. ovog Sporazuma, znači neprekidni posjet ili nekoliko uzastopnih posjeta čije ukupno trajanje ne premašuje 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana, analizirajući unatrag svaki dan boravka u prethodnom razdoblju od 180 dana, kako bi se provjerilo poštuje li se i dalje zahtjev boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dozvoljava novi boravak u trajanju do 90 dana.

               ZAJEDNIČKA IZJAVA O OBAVJEŠĆIVANJU GRAĐANA
                  O SPORAZUMU O UKIDANJU VIZA

               Prepoznajući važnost transparentnosti za građane Europske unije i građane Tonge, ugovorne stranke suglasne su osigurati potpuno širenje informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska.

               _________________

                     (1)
                  SLEU L 149, 20.5.2014., str. 67.

                     (2)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SLEU L 81, 21.3.2001., str. 1.).


				|

		52013PC0580

			Prijedlog ODLUKE VIJEĆA o stavljanju izvan snage Odluke Vijeća 2007/124/EZ, Euratom /* COM/2013/0580 final - 2013/0281 (APP) */

			   	OBRAZLOŽENJE
1.           KONTEKST PRIJEDLOGA
1.1. Višegodišnji okvir za razdoblje
2007. – 2013.
Opći program za sigurnost i zaštitu
sloboda uspostavljen je na temelju višegodišnjeg okvira za razdoblje 2007.
–2013. Njegov je ključni cilj bio osigurati operativnu suradnju u borbi
protiv terorizma, uključujući posljedice terorizma, te organiziranog
i općeg kriminala, poduprijeti razmjenu obavještajnih podataka na
europskoj razini te ojačati mjere za sprečavanje kriminala i
terorizma kako bi se promicala sigurna društva utemeljena na vladavini prava.
Budući da su navedeni ciljevi imali
različite pravne osnove u Ugovorima i da su se njihovi pravni režimi bitno
razlikovali, opći se program sastojao od dvaju različitih pravnih
instrumenata. Prvo, Odlukom Vijeća 2007/125/JHA uspostavljen je poseban
program „Sprečavanje i borba protiv kriminala” (dalje u tekstu „poseban
program ISEC”). Taj je program bio usmjeren na četiri tematska
područja: sprečavanje kriminala i kriminologiju, izvršavanje zakona,
zaštitu svjedoka/podršku svjedocima te zaštitu žrtava. Drugo, Odlukom
Vijeća 2007/124/EZ, Euratom uspostavljen je poseban program
„Sprečavanje, pripravnost i upravljanje posljedicama terorizma i drugih
rizika povezanih sa sigurnošću” (dalje u tekstu „poseban program CIPS”).
Njegov je opći cilj bio poduprijeti napore država članica usmjerene
na sprečavanje terorističkih napada i ostalih prijetnji sigurnosti,
odnosno pripremiti ljude i kritičnu infrastrukturu na takve opasnosti te
ih zaštiti od njih.
1.2. Višegodišnji okvir za razdoblje
2014. – 2020.
U okviru sveobuhvatnog Fonda za unutarnju
sigurnost, instrumentom financijske potpore za policijsku suradnju,
sprečavanje i suzbijanje kriminala te upravljanje krizama (dalje u tekstu
„instrument FUS – policija”) osigurat će se financijska potpora
policijskoj suradnji, razmjeni informacija, pristupu informacijama,
sprečavanju kriminala i borbi protiv prekograničnog i organiziranog
kriminala te teških kaznenih djela (uključujući terorizam), zaštiti
ljudi i kritične infrastrukture od prijetnji sigurnosti i učinkovitom
upravljanju sigurnosnim prijetnjama i krizama.
Stoga se posebni programi ISEC i CIPS za
pružanje financijske potpore tom području politike u skladu s
višegodišnjim okvirom za razdoblje 2007. – 2013. trebaju staviti izvan snage s
učinkom od 1. siječnja 2014., u skladu s prijelaznim pravilima.
Poseban program ISEC stavlja se izvan snage
Uredbom o uspostavi instrumenta FUS – policija.
Za stavljanje izvan snage posebnog programa
CIPS potreban je zaseban pravni akt zbog različitih pravila glasovanja
povezanih s njegovom dvostrukom pravnom osnovom (EZ/Euratom). Međutim,
završnom odredbom koja se odnosi na stupanje na snagu ove Odluke predviđa
se da će se datum stavljanja izvan snage posebnog programa CIPS podudarati
s datumom stupanja na snagu Uredbe o uspostavi samog instrumenta FUS –
policija. Stoga će se posebni programi CIPS i ISEC staviti izvan snage na
potpuno jednak način.
2.           PRAVNI ELEMENTI PRIJEDLOGA
2.1.        Sadržaj predloženog
djelovanja
S obzirom na gore navedeno, Komisija predlaže
da se Odluka o uspostavi posebnog programa CIPS stavi izvan snage s
učinkom od 1. siječnja 2014.
2.2.        Pravna osnova
Odluka Vijeća 2007/124/EZ, Euratom
donesena je na temelju članka 308. Ugovora o osnivanju Europske zajednice
i člankom 203. Ugovora o osnivanju Europske zajednice za atomsku energiju.
Pravnu osnovu ovog prijedloga za stavljanje
izvan snage spomenute Odluke Vijeća čini članak 352. Ugovora o
funkcioniranju Europske unije i članak 203. Ugovora o osnivanju Europske
zajednice za atomsku energiju.
3.           PRORAČUNSKE IMPLIKACIJE
Prijedlog nema nikakve izravne implikacije na
proračun EU-a.
2013/0281 (APP)
Prijedlog
ODLUKE VIJEĆA
o stavljanju izvan snage Odluke Vijeća
2007/124/EZ, Euratom
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 352.,
uzimajući u obzir Ugovor o osnivanju
Europske zajednice za atomsku energiju, a posebno njegov članak 203.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
uzimajući u obzir suglasnost Europskog
parlamenta[1],
djelujući u skladu s posebnim
zakonodavnim postupkom,
budući da:
(1)       Odlukom Vijeća
2007/124/EZ, Euratom o utvrđivanju posebnog Programa „Sprečavanje,
pripravnost i upravljanje posljedicama terorizma i drugih rizika povezanih sa
sigurnošću” kao dijela Općeg programa sigurnosti i zaštite sloboda za
razdoblje od 2007. do 2013. obuhvaćeno je razdoblje od 1. siječnja
2007. do 31. prosinca 2013.
(2)       Instrument financijske
potpore za policijsku suradnju, sprečavanje i suzbijanje kriminala i
upravljanje krizama uspostavljen je u okviru Fonda za unutarnju sigurnost za
razdoblje od 1. siječnja 2014. do 31. prosinca 2020[2].
(3)       Stoga se Odluka Vijeća
2007/124/EZ, Euratom treba staviti izvan snage s učinkom od 1.
siječnja 2014.,
DONIJELO JE OVU ODLUKU:
Članak 1.
Odluka Vijeća 2007/124/EZ, Euratom
stavlja se izvan snage s učinkom od 1. siječnja 2014.
Članak 2.
1.         Ovo stavljanje izvan snage ne
utječe ni na nastavak ni na izmjenu projekata sve do njihova
zaključenja, uključujući njihovo potpuno ili djelomično
ukidanje, kao ni financijsku potporu koju je Komisija odobrila na osnovi Odluke
Vijeća 2007/124/EZ, Euratom ili bilo kojeg drugog zakonodavnog akta koji
se primjenjuje na tu potporu na dan 31. prosinca 2013.
2.         Pri donošenju odluka o
sufinanciranju u okviru instrumenta financijske potpore za policijsku suradnju,
sprečavanje i suzbijanje kriminala i upravljanje krizama u okviru Fonda za
unutarnju sigurnost, Komisija uzima u obzir mjere donesene na temelju Odluke
Vijeća 2007/124/EZ, Euratom prije [datum objave u Službenom listu]
koje imaju financijske posljedice tijekom razdoblja obuhvaćenog
sufinanciranjem.
3.         Iznose izdvojene za sufinanciranje
koje je Komisija odobrila u razdoblju između 1. siječnja 2011. i 31.
prosinca 2013., a za koje joj dokumenti potrebni za zaključenje operacija
nisu podneseni prije isteka roka za podnošenje završnog izvještaja, Komisija
automatski opoziva do 31. prosinca 2017., što dovodi do povrata nepropisno
isplaćenih iznosa.
Iznosi dodijeljeni operacijama koje su
obustavljene sudskim postupkom ili upravnom žalbom koja ima suspenzivni
učinak ne uzimaju se u obzir pri izračunu iznosa koji se automatski
opoziva.
4.         Države članice do 30. lipnja
2015. Komisiji podnose izvješće o ocjeni rezultata i učinaka
djelovanja sufinanciranih na temelju Odluke Vijeća 2007/124/EZ, Euratom za
razdoblje od 2011. do 2013.
5.         Komisija do 31. prosinca 2015.
Europskom parlamentu i Vijeću podnosi izvješće o postignutim
rezultatima i kvantitativnim aspektima provedbe Odluke Vijeća 2007/124/EZ,
Euratom za razdoblje od 2011. do 2013.
Članak
3.
1.         Ova Odluka stupa na snagu istog
dana kao i Uredba Europskog parlamenta i Vijeća o uspostavi instrumenta
financijske potpore za policijsku suradnju, sprečavanje i suzbijanje
kriminala i upravljanje krizama u okviru Fonda za unutarnju sigurnost, (dalje u
tekstu „Uredba o uspostavi instrumenta FUS – policija”).
2.         Ako Uredba o uspostavi instrumenta
FUS – policija stupi na snagu prije objave ove Odluke u Službenom listu
Europske unije, ova Odluka stupa na snagu sljedećeg dana od dana
objave.
Članak 4.
Ova je Odluka
upućena državama članicama u skladu s Ugovorima.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL C, , str. .
[2]               Prijedlog Uredbe Europskog parlamenta i Vijeća o
uspostavi instrumenta financijske potpore za policijsku suradnju,
sprečavanje i suzbijanje kriminala i upravljanje krizama u okviru Fonda za
unutarnju sigurnost COM(2011) 753.


               EUROPSKA KOMISIJA
            Bruxelles, 22.9.2016.
            COM(2016) 614 final
            2016/0294(NLE)
            Prijedlog
            ODLUKE VIJEĆA
            o utvrđivanju stajališta koje treba zauzeti u ime Europske unije u okviru Glavnog vijeća Svjetske trgovinske organizacije o zahtjevu Sjedinjenih Američkih Država za izuzeće WTO-a kako bi se SAD-u omogućilo da osigura povlašteno postupanje za prihvatljive proizvode podrijetlom iz Nepala

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Cilj je ovog prijedloga utvrditi stajalište koje bi Europska unija trebala zauzeti u Glavnom vijeću Svjetske trgovinske organizacije (WTO) o zahtjevu Sjedinjenih Američkih Država za izuzeće WTO-a kako bi Europska unija mogla podržati taj zahtjev za izuzeće.

               Odobrenjem zahtjeva za izuzeće WTO-a SAD-u bi se omogućilo da osigura povlašteno postupanje za prihvatljive proizvode podrijetlom iz Nepala i uvezene na carinsko područje Sjedinjenih Američkih Država do 31. prosinca 2025.

               •Dosljednost s postojećim odredbama politike u određenom području

               Nije dostupno.

               •Dosljednost u odnosu na druge politike Unije

               Nije dostupno.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Člankom 218. stavkom 9. Ugovora o funkcioniranju Europske unije (UFEU) predviđa se da, kada tijelo osnovano međunarodnim sporazumom mora donijeti odluku s pravnim učinkom, Vijeće na prijedlog Komisije ili Visokog predstavnika Unije za vanjske poslove i sigurnosnu politiku donosi odluku o utvrđivanju stajališta koje je potrebno zauzeti u ime Europske unije. Odobrenje izuzeća kako bi se Sjedinjenim Američkim Državama omogućilo da osiguraju povlašteno postupanje za prihvatljive proizvode podrijetlom iz Nepala podliježe toj odredbi jer odluku donosi tijelo koje je osnovano međunarodnim sporazumom (Glavno vijeće ili Ministarska konferencija WTO-a) koji utječe na prava i obveze Europske unije.

               •Supsidijarnost (za neisključivu nadležnost)

               Nije dostupno.

               •Proporcionalnost

               Nije dostupno.

               •Odabir instrumenta

               Nije dostupno.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               Nije dostupno.

               4.UTJECAJ NA PRORAČUN

               Nije dostupno.

               5.OSTALI DIJELOVI

               Komisija će biti ovlaštena zauzeti stajalište u ime Europske unije o podržavanju zahtjeva Sjedinjenih Američkih Država za izuzeće WTO-a u mjeri u kojoj je to potrebno kako bi se Sjedinjenim Američkim Državama omogućilo da osiguraju povlašteno postupanje za prihvatljive proizvode podrijetlom iz Nepala do 31. prosinca 2025.

               Sjedinjene Američke Države traže izuzeće od svojih obveza iz članka I. stavka 1. i članka XIII. stavaka 1. i 2. GATT-a iz 1994. u mjeri u kojoj je to potrebno kako bi im se omogućilo povlašteno tarifno postupanje i povlašteno upravljanje količinskim ograničenjima za određene proizvode podrijetlom iz Nepala koji zadovoljavaju posebne kriterije prihvatljivosti.

               Prema Sjedinjenim Američkim Državama tim bi se povlasticama Nepalu pomoglo da se oporavi od razornog potresa i naknadnih podrhtavanja tla do kojih je došlo u travnju 2015. SAD je objasnio da se ta mjera temelji na postojećem okviru programâ namijenjenih potpori gospodarskom razvoju Nepala te da će se njome nadopuniti nastojanja u pogledu promicanja rasta i razvoja u Nepalu.

               Taj novi zahtjev za izuzeće koji je podnio SAD ne predstavlja gospodarske probleme za Europsku uniju jer se ne očekuje da će povlašteno postupanje negativno utjecati na trgovinu EU-a sa zemljom korisnicom.

               S obzirom na ta razmatranja Europska unija trebala bi se priključiti konsenzusu koji se nazire u korist zahtjeva za izuzeće u Glavnom vijeću WTO-a.

               2016/0294 (NLE)

               Prijedlog

               ODLUKE VIJEĆA

               o utvrđivanju stajališta koje treba zauzeti u ime Europske unije u okviru Glavnog vijeća Svjetske trgovinske organizacije o zahtjevu Sjedinjenih Američkih Država za izuzeće WTO-a kako bi se SAD-u omogućilo da osigura povlašteno postupanje za prihvatljive proizvode podrijetlom iz Nepala

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Člankom IX. stavcima 3. i 4. Sporazuma iz Marakeša o osnivanju Svjetske trgovinske organizacije („Sporazum o WTO-u”) utvrđeni su postupci za odobravanje izuzeća od obveze koja za članicu proizlazi iz Sporazuma o WTO-u ili bilo kojeg multilateralnog trgovinskog sporazuma.

               (2)U skladu s člankom IX. stavkom 3. Sporazuma o WTO-u Sjedinjene Američke Države podnijele su zahtjev za izuzeće od svojih obveza iz članka I. stavka 1. i članka XIII. stavaka 1. i 2. Općeg sporazuma o carinama i trgovini iz 1994. do 31. prosinca 2025. u mjeri u kojoj je to potrebno kako bi se Sjedinjenim Američkim Državama omogućilo da osiguraju povlašteno postupanje za prihvatljive proizvode podrijetlom iz Nepala uvezene na carinsko područje Sjedinjenih Američkih Država.

               (3)Odobrenje zahtjeva Sjedinjenih Američkih Država za izuzeće WTO-a ne bi negativno utjecalo ni na gospodarstvo Europske unije ni na trgovinske odnose s korisnikom izuzeća.

               (4)Stoga je primjereno utvrditi stajalište koje u ime Europske unije treba zauzeti u okviru Glavnog vijeća WTO-a kako bi se podržao zahtjev Sjedinjenih Američkih Država za izuzeće,

               DONIJELO JE OVU ODLUKU:

               Članak 1.

               Stajalište koje u ime Europske unije treba zauzeti u okviru Glavnog vijeća Svjetske trgovinske organizacije jest da se podrži zahtjev Sjedinjenih Američkih Država za izuzeće od obveza iz članka I. stavka 1. i članka XIII. stavaka 1. i 2. Općeg sporazuma o carinama i trgovini iz 1994. do 31. prosinca 2025. u skladu s uvjetima zahtjeva Sjedinjenih Američkih Država za izuzeće.

               To stajalište izražava Komisija.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik


               EUROPSKA KOMISIJA
            Bruxelles, 26.2.2016.
            COM(2016) 90 final
            2016/0054(NLE)
            Prijedlog
            ODLUKE VIJEĆA
            o potpisivanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji

               OBRAZLOŽENJE

               Prijedlog u prilogu pravni je instrument za potpisivanje i privremenu primjenu Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj Uniji (dalje u tekstu „Protokol”).

               U skladu sa svojim Aktom o pristupanju Hrvatska se obvezuje pristupiti međunarodnim sporazumima koje su potpisale ili sklopile Europska unija i njezine države članice putem protokola uz te sporazume.

               Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, dalje u tekstu „Sporazum”, potpisan je u Bruxellesu 11. listopada 2004. i stupio je na snagu 1. listopada 2010.

               Odlukom Vijeća od 14. rujna 2012.
                  1
                Komisija je ovlaštena za otvaranje pregovora s određenim trećim zemljama kako bi se sklopili odgovarajući protokoli. Pregovori s Republikom Tadžikistanom uspješno su završeni parafiranjem Protokola.

               Predloženim Protokolom Republika Hrvatska uključuje se kao ugovorna stranka Sporazuma, a EU se obvezuje osigurati vjerodostojnu inačicu Sporazuma na hrvatskom jeziku.

               Komisija smatra ishod pregovora zadovoljavajućim i zahtijeva od Vijeća da odobri potpisivanje Protokola u ime Europske unije i njezinih država članica.

               2016/0054 (NLE)

               Prijedlog

               ODLUKE VIJEĆA

               o potpisivanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegove članke 207. i 209. u vezi s člankom 218. stavkom 5.,

               uzimajući u obzir Akt o pristupanju Republike Hrvatske, a posebno njegov članak 6. stavak 2.,

               uzimajući u obzir prijedlog Europske komisije,

               budući da:

               (1)U skladu s člankom 6. stavkom 2. Akta o pristupanju Republike Hrvatske, o pristupanju Republike Hrvatske Sporazumu o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane („Sporazum”), treba se dogovoriti putem protokola uz Sporazum. U skladu s člankom 6. stavkom 2. Akta o pristupanju, u slučaju takvog pristupanja primjenjuje se pojednostavnjeni postupak u kojemu Vijeće, jednoglasnom odlukom u ime država članica, sklapa protokol s određenim trećim zemljama.

               (2)Dana 14. rujna 2012. Vijeće je ovlastilo Komisiju za otvaranje pregovora s dotičnim trećim zemljama
                  2
               . Pregovori s Republikom Tadžikistanom uspješno su zaključeni parafiranjem Protokola.

               (3)Protokol bi trebalo potpisati u ime Unije i njezinih država članica, podložno njegovu kasnijem sklapanju,

               DONIJELO JE OVU ODLUKU:

               Članak 1.

               Odobrava se potpisivanje, u ime Unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju navedenog Protokola.

               Tekst Protokola priložen je ovoj Odluci.

               Članak 2.

               Predsjednika Vijeća ovlašćuje se da odredi osobu ili osobe koje će biti ovlaštene za potpisivanje Sporazuma u ime Unije i njezinih država članica.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Odluka Vijeća o odobrenju otvaranja pregovora za prilagodbu sporazuma potpisanih ili sklopljenih između Europske unije, ili Europske unije i njezinih država članica, s jednom ili više trećih zemalja ili međunarodnih organizacija zbog pristupanja Republike Hrvatske Europskoj uniji (dok. Vijeća 13351/12 LIMITED)

                     (2)
                  Odluka Vijeća o odobrenju otvaranja pregovora za prilagodbu sporazuma potpisanih ili sklopljenih između Europske unije, ili Europske unije i njezinih država članica, s jednom ili više trećih zemalja ili međunarodnih organizacija zbog pristupanja Republike Hrvatske Europskoj uniji (dok. Vijeća 13351/12 LIMITED)

    ---documentbreak---

               EUROPSKA KOMISIJA
            Bruxelles, 26.2.2016.
            COM(2016) 90 final
            PRILOG
            Prijedlogu odluke Vijeća
            o potpisivanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, kako bi se uzelo u obzir pristupanje Republike Hrvatske Europskoj uniji

               PROTOKOL
                  UZ SPORAZUM O PARTNERSTVU I SURADNJI KOJIM SE USPOSTAVLJA PARTNERSTVO IZMEĐU EUROPSKIH ZAJEDNICA
                  I NJIHOVIH DRŽAVA ČLANICA, S JEDNE STRANE,
                  I REPUBLIKE TADŽIKISTANA, S DRUGE STRANE,
                  KAKO BI SE UZELO U OBZIR PRISTUPANJE

               REPUBLIKE HRVATSKE

               EUROPSKOJ UNIJI

               KRALJEVINA BELGIJA,

               REPUBLIKA BUGARSKA,

               ČEŠKA,

               KRALJEVINA DANSKA,

               SAVEZNA REPUBLIKA NJEMAČKA,

               REPUBLIKA ESTONIJA,

               IRSKA,

               HELENSKA REPUBLIKA,

               KRALJEVINA ŠPANJOLSKA,

               FRANCUSKA REPUBLIKA,

               REPUBLIKA HRVATSKA,

               TALIJANSKA REPUBLIKA,

               REPUBLIKA CIPAR,

               REPUBLIKA LATVIJA,

               REPUBLIKA LITVA,

               VELIKO VOJVODSTVO LUKSEMBURG,

               MAĐARSKA,

               REPUBLIKA MALTA,

               KRALJEVINA NIZOZEMSKA,

               REPUBLIKA AUSTRIJA,

               REPUBLIKA POLJSKA,

               PORTUGALSKA REPUBLIKA,

               RUMUNJSKA,

               REPUBLIKA SLOVENIJA,

               SLOVAČKA REPUBLIKA,

               REPUBLIKA FINSKA,

               KRALJEVINA ŠVEDSKA,

               UJEDINJENA KRALJEVINA VELIKE BRITANIJE I SJEVERNE IRSKE

               ugovorne stranke Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju, dalje u tekstu „države članice”,

               EUROPSKA UNIJA, dalje u tekstu „Unija” i

               EUROPSKA ZAJEDNICA ZA ATOMSKU ENERGIJU

                  s jedne strane,

               I

               REPUBLIKA TADŽIKISTAN

                  s druge strane,

               dalje u tekstu pod zajedničkim nazivom „ugovorne stranke”,

               BUDUĆI DA je Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane, dalje u tekstu „Sporazum”, potpisan u Luxembourgu 11. listopada 2004.;

               BUDUĆI da je Ugovor o pristupanju Republike Hrvatske Europskoj uniji potpisan u Bruxellesu 9. prosinca 2011.;

               BUDUĆI da pristupanje Republike Hrvatske Sporazumu treba dogovoriti sklapanjem protokola uz Sporazum, u skladu s člankom 6. stavkom 2. Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju;

               UZIMAJUĆI U OBZIR pristupanje Republike Hrvatske Europskoj uniji 1. srpnja 2013.;

               SPORAZUMJELE su se kako slijedi:

               ČLANAK 1.

               Republika Hrvatska pristupa kao ugovorna stranka Sporazumu o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Republike Tadžikistana, s druge strane. Republika Hrvatska prihvaća i prima na znanje, na isti način kao i ostale države članice Unije, tekstove Sporazuma te zajedničkih izjava, izjava i razmjene pisama priloženih Završnom aktu koji je potpisan istog datuma.

               ČLANAK 2.

               Pravovremeno nakon parafiranja ovog Protokola Unija dostavlja verziju Sporazuma na hrvatskom jeziku svojim državama članicama i Republici Tadžikistanu. Podložno stupanju na snagu ovog Protokola hrvatska jezična verzija postaje vjerodostojna pod istim uvjetima kao i verzije Sporazuma na bugarskom, češkom, danskom, engleskom, estonskom, finskom, francuskom, grčkom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i tadžičkom jeziku.

               ČLANAK 3.

               Ovaj je Protokol sastavni dio Sporazuma.

               ČLANAK 4.

               1.
                     Ugovorne stranke odobravaju ovaj Protokol u skladu s vlastitim postupcima. Ugovorne stranke međusobno se obavješćuju o završetku postupaka potrebnih u tu svrhu. Isprava o odobrenju polaže se kod Glavnog tajništva Vijeća Europske unije.

               2.
                     Ovaj Protokol stupa na snagu prvog dana mjeseca koji slijedi nakon dana polaganja zadnje isprave o odobrenju.

               ČLANAK 5.

               Ovaj Protokol sastavljen je u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom i tadžičkom jeziku, pri čemu je svaki od tih tekstova jednako vjerodostojan.

               U POTVRDU TOGA, niže potpisani opunomoćenici, propisno ovlašteni u tu svrhu,

               potpisali su ovaj Protokol.

               Sastavljeno u … … … …

               ZA EUROPSKU UNIJU, EUROPSKU ZAJEDNICU ZA ATOMSKU ENERGIJU I NJIHOVE DRŽAVE ČLANICE

               ZA REPUBLIKU TADŽIKISTAN


               EUROPSKA KOMISIJA
            Bruxelles, 18.1.2017.
            COM(2017) 17 final
            2017/0011(NLE)
            Prijedlog
            ODLUKE VIJEĆA
            o primjeni odredaba schengenske pravne stečevine u području Schengenskog informacijskog sustava u Republici Hrvatskoj

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               U skladu s člankom 4. stavkom 2. Akta o pristupanju Hrvatske Europskoj uniji
                  1
                određene se odredbe schengenske pravne stečevine primjenjuju u Hrvatskoj već od dana pristupanja, a određene se odredbe primjenjuju tek na temelju odluke Vijeća, nakon provjere jesu li ispunjeni nužni uvjeti za primjenu svih dijelova pravne stečevine. Ta se provjera obavlja u skladu s relevantnim postupcima schengenske evaluacije.

               Ti postupci schengenske evaluacije predviđeni su Uredbom Vijeća (EU) br. 1053/2013 o uspostavi mehanizma evaluacije i praćenja za provjeru primjene schengenske pravne stečevine
                  2
               . U skladu s tom Uredbom Komisija je utvrdila višegodišnji program evaluacije za razdoblje 2014. – 2019.
                  3
                i godišnji program evaluacije za 2016. u kojem je predviđena evaluacija Hrvatske.

               Schengenska evaluacija u području Schengenskog informacijskog sustava (SIS) može se provesti tek nakon što SIS počne s radom u Hrvatskoj. Stoga je potrebno da Vijeće donese odluku o primjeni odredaba schengenske pravne stečevine u području sustava SIS u Hrvatskoj.

               Vijeće može donijeti takvu odluku tek nakon što Hrvatska provede potrebne tehničke i pravne pripreme, uključujući one povezane sa zaštitom osobnih podataka, za obradu podataka iz sustava SIS i razmjenu dopunskih informacija. U skladu s tim u veljači 2016. provedena je schengenska evaluacija radi provjere razine zaštite podataka u Hrvatskoj. Nakon pozitivnog mišljenja Schengenskog odbora
                  4
                od 6. listopada 2016. Komisija je provedbenom odlukom Komisije
                  5
                donijela izvješće o evaluaciji koje potvrđuje zadovoljavajuću razinu zaštite podataka.

               Savjetodavna skupina za SIS II
                  6
               , na temelju rezultata iz sažetog izvješća o testovima (2016-093)
                  7
                koje je izradila Europska agencija za operativno upravljanje opsežnim informacijskim sustavima u području slobode, sigurnosti i pravde (eu-LISA), potvrdila je 5. rujna 2016. da je s tehničkog gledišta hrvatski nacionalni sustav (N.SIS) spreman za integraciju u SIS te da je „svrsishodan”. Odbor za SIS II
                  8
                podržao je to izvješće o testovima 15. rujna 2016., potvrđujući time da je Hrvatska ispunila tehničke uvjete za početak rada sustava SIS.

               Stoga sad Vijeće može odrediti datum od kojeg će se schengenska pravna stečevina u području sustava SIS primjenjivati u Hrvatskoj. Stupanje na snagu ove odluke omogućit će prijenos podataka iz sustava SIS u Hrvatsku. Upotreba tih podataka u Hrvatskoj omogućit će Komisiji da, u skladu sa schengenskim evaluacijskim postupcima, provjeri primjenjuju li se pravilno odredbe koje se odnose na SIS.

               Određena ograničenja upotrebe sustava SIS u Hrvatskoj bit će na snazi dok Vijeće ne odluči o punoj primjeni schengenske pravne stečevine u Hrvatskoj i ukidanju kontrola na unutarnjim granicama. Takva će se odluka donijeti kad se u skladu s člankom 4. stavkom 2. Akta o pristupanju provjeri jesu li u Hrvatskoj ispunjeni nužni uvjeti za primjenu svih dijelova mjerodavne pravne stečevine.

               •Dosljednost s postojećim odredbama politike u određenom području

                  Svrha je ovog prijedloga početak primjene postojećih odredaba u području sustava SIS u Hrvatskoj.

               •Dosljednost u odnosu na druge politike Unije

                  Ovaj je prijedlog povezan s odredbama schengenske pravne stečevine u području zaštite podataka i policijske suradnje.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Članak 4. stavak 2. Akta o pristupanju Hrvatske Europskoj uniji.

               •Supsidijarnost (za neisključivu nadležnost)

               Člankom 4. stavkom 2. Akta o pristupanju iz 2012. propisuje se da će se odredbe schengenske pravne stečevine koje nisu navedene u članku 4. stavku 1. tog Akta primjenjivati u Hrvatskoj tek nakon donošenja odluke Vijeća u tu svrhu.

               •Proporcionalnost

               Članak 15. stavak 2. Uredbe Vijeća (EU) br. 1053/2013 odraz je posebnih ovlasti Vijeća u pogledu uzajamne evaluacije provedbe politika Unije u području slobode, sigurnosti i pravde.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA

               •Ex post evaluacija / provjera primjerenosti postojećeg zakonodavstva

                  nije primjenjivo

               •Savjetovanja s dionicima

               U skladu s člankom 14. stavkom 5. i člankom 21. stavkom 2. Uredbe Vijeća (EU) br. 1053/2013 države članice u Schengenskom odboru dale su 6. rujna 2016. pozitivno mišljenje o izvješću o evaluaciji u području zaštite podataka.

               •Prikupljanje i primjena stručnih znanja

                  nije primjenjivo

               •Procjena učinka

                  nije primjenjivo

               •Primjerenost propisa i pojednostavljivanje

                  nije primjenjivo

               •Temeljna prava

                  U postupku schengenske evaluacije uzima se u obzir zaštita temeljnih prava pri primjeni schengenske pravne stečevine.

               4.UTJECAJ NA PRORAČUN

                  nije primjenjivo

               5.OSTALI DIJELOVI

               nije primjenjivo

               2017/0011 (NLE)

               Prijedlog

               ODLUKE VIJEĆA

               o primjeni odredaba schengenske pravne stečevine u području Schengenskog informacijskog sustava u Republici Hrvatskoj

               VIJEĆE EUROPSKE UNIJE,

               uzimajući u obzir Akt o pristupanju Hrvatske
                  9
               , a posebno njegov članak 4. stavak 2.,

               uzimajući u obzir prijedlog Europske komisije,

               uzimajući u obzir mišljenje Europskog parlamenta
                  10
               ,

               budući da:

               (1)Člankom 4. stavkom 2. Akta o pristupanju Hrvatske predviđa se da se odredbe schengenske pravne stečevine koje nisu navedene u članku 4. stavku 1. tog akta primjenjuju u Hrvatskoj tek nakon odluke Vijeća u tu svrhu, nakon provjere, u skladu s primjenjivim postupcima schengenske evaluacije, jesu li u Hrvatskoj ispunjeni nužni uvjeti za primjenu svih dijelova mjerodavne stečevine, uključujući djelotvornu primjenu svih schengenskih propisa u skladu sa zajedničkim standardima i temeljnim načelima.

               (2)Primjenjivi postupci schengenske evaluacije utvrđeni su u Uredbi Vijeća (EU) br. 1053/2013
                  11
               .

               (3)Schengenska evaluacija u području zaštite podataka provedena je u Hrvatskoj u veljači 2016. Komisija je provedbenom odlukom Komisije
                  12
                donijela izvješće o evaluaciji u kojem je potvrđeno da su u Hrvatskoj ispunjeni nužni uvjeti za primjenu schengenske pravne stečevine u području zaštite podataka.

               (4)U skladu s člankom 1. stavkom 1. Provedbene odluke Komisije (EU) 2015/450
                  13
                potvrđeno je da je s tehničkog gledišta hrvatski nacionalni sustav (N.SIS) spreman za integraciju u Schengenski informacijski sustav („SIS”).

               (5)Budući da je Hrvatska provela potrebne tehničke i pravne pripreme za obradu podataka iz sustava SIS i razmjenu dopunskih informacija, Vijeće sada može odrediti datum od kojeg se schengenska pravna stečevina u području sustava SIS primjenjuje u Hrvatskoj.

               (6)Stupanje na snagu ove odluke omogućit će prijenos podataka iz sustava SIS u Hrvatsku. Konkretna upotreba tih podataka u Hrvatskoj omogućit će Komisiji da provjeri primjenjuju li se pravilno odredbe schengenske pravne stečevine u području sustava SIS u Hrvatskoj. Kad se provjeri jesu li u Hrvatskoj ispunjeni nužni uvjeti za primjenu svih dijelova schengenske pravne stečevine, Vijeće bi trebalo odlučiti o ukidanju kontrola na unutarnjim granicama.

               (7)Datum ukidanja kontrola na unutarnjim granicama s Hrvatskom trebao bi se utvrditi donošenjem zasebne odluke Vijeća. Do datuma utvrđenog tom odlukom na snazi bi trebala biti određena ograničenja u pogledu upotrebe sustava SIS u Hrvatskoj.

               (8)Kad je riječ o Islandu i Norveškoj, ova Odluka predstavlja razvoj odredaba schengenske pravne stečevine, u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine
                  14
               , koje su obuhvaćene područjem iz članka 1. točke G. Odluke Vijeća 1999/437/EZ
                  15
               .

               (9)Kad je riječ o Švicarskoj, ova Odluka predstavlja razvoj odredaba schengenske pravne stečevine u smislu Sporazuma sklopljenog između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine
                  16
               , koje su obuhvaćene područjem iz članka 1. točke G. Odluke Vijeća 1999/437/EZ u vezi s člankom 3. Odluke Vijeća 2008/146/EZ
                  17
                i člankom 3. Odluke Vijeća 2008/149/PUP
                  18
               .

               (10)Kad je riječ o Lihtenštajnu, ova Uredba predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pridruživanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine
                  19
               , koje su obuhvaćene područjem iz članka 1. točke G. Odluke Vijeća 1999/437/EZ u vezi s člankom 3. Odluke Vijeća 2011/349/EU
                  20
                i člankom 3. Odluke Vijeća 2011/350/EU
                  21
               ,

               DONIJELO JE OVU ODLUKU:

               Članak 1.

               1.Odredbe schengenske pravne stečevine u području Schengenskog informacijskog sustava („SIS”) navedene u Prilogu ovoj Odluci primjenjuju se od […]* [datum koji unosi Vijeće] u Republici Hrvatskoj u njezinim odnosima s Kraljevinom Belgijom, Republikom Bugarskom, Češkom Republikom, Kraljevinom Danskom, Saveznom Republikom Njemačkom, Republikom Estonijom, Helenskom Republikom, Kraljevinom Španjolskom, Francuskom Republikom, Talijanskom Republikom, Republikom Latvijom, Republikom Litvom, Velikim Vojvodstvom Luksemburgom, Mađarskom, Republikom Maltom, Kraljevinom Nizozemskom, Republikom Austrijom, Republikom Poljskom, Portugalskom Republikom, Rumunjskom, Republikom Slovenijom, Slovačkom Republikom, Republikom Finskom, Kraljevinom Švedskom i Ujedinjenom Kraljevinom, uz uvjete navedene u ovom članku.

               2.Upozorenja definirana člankom 3. stavkom 1. točkom (a) Odluke Vijeća 2007/533/PUP
                  22
                i člankom 3. točkom (a) Uredbe (EZ) br. 1987/2006
                  23
                te dopunske informacije i dodatni podaci, u smislu članka 3. stavka 1. točaka (b) i (c) Odluke 2007/533/PUP i članka 3. točaka (b) i (c) Uredbe (EZ) br. 1987/2006, povezani s tim upozorenjima, mogu se od […]* [datum koji unosi Vijeće] staviti na raspolaganje Hrvatskoj u skladu s odredbama te Odluke i te Uredbe.

               3.Od […]* [datum koji unosi Vijeće] Hrvatska može unositi upozorenja i dodatne podatke u SIS, koristiti se podacima iz sustava SIS te razmjenjivati dopunske informacije, podložno odredbama stavka 4.

               4.Do ukidanja kontrola na unutarnjim granicama s Hrvatskom, Hrvatska:

               (a)ne mora zabraniti ulazak ili boravak na svojem državnom području državljanima trećih zemalja za koje je druga država članica izdala upozorenje u svrhu zabrane ulaska ili boravka u skladu s Uredbom (EZ) br. 1987/2006;

               (b)suzdržava se od unošenja upozorenja i dodatnih podataka u SIS te od razmjene dopunskih informacija o državljanima trećih zemalja u svrhu zabrane ulaska ili boravka u skladu s Uredbom (EZ) br. 1987/2006.

               Članak 2.

               Ova Odluka stupa na snagu sljedećeg dana od dana objave u Službenom listu Europske unije.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 112, 24.2.2012., str. 21.

                     (2)
                  SL L 295, 6.11.2013., str. 27.

                     (3)
                  Provedbena odluka Komisije C(2014) 3683 od 18. lipnja 2014. o uspostavi višegodišnjeg programa evaluacije za razdoblje 2014. – 2019. u skladu s člankom 5. Uredbe Vijeća (EU) br. 1053/2013 od 7. listopada 2013. o uspostavi mehanizma evaluacije i praćenja za provjeru primjene schengenske pravne stečevine, izmijenjena Provedbenom odlukom Komisije C(2015) 4827 od 23. srpnja 2015.

                     (4)
                  Odbor osnovan na temelju članka 21. Uredbe Vijeća (EU) br. 1053/2013.

                     (5)
                  C(2016) 6870.

                     (6)
                  Savjetodavna skupina za SIS II osnovana je kako bi Europskoj agenciji za operativno upravljanje opsežnim informacijskim sustavima u području slobode, sigurnosti i pravde (eu-LISA) pružila stručno znanje u vezi sa središnjim sustavom SIS II. Savjetodavna skupina sastoji se od predstavnika država članica i Komisije. Postupke za rad i suradnju savjetodavnih skupina propisuje Upravni odbor u poslovniku eu-LISA-e.

                     (7)
                  Ti su testovi provedeni u skladu s člankom 1. stavkom 1. Provedbene odluke Komisije (EU) 2015/450 od 16. ožujka 2015. o utvrđivanju zahtjeva u pogledu testova za države članice koje se uključuju u drugu generaciju Schengenskog informacijskog sustava (SIS II) ili u znatnoj mjeri mijenjaju nacionalne sustave koji su s njime izravno povezani (priopćeno pod brojem dokumenta C(2015) 1612).

                     (8)
                  Odbor osnovan na temelju članka 67. Odluke Vijeća 2007/533/PUP od 12. lipnja 2007. o osnivanju, radu i korištenju druge generacije Schengenskog informacijskog sustava(SIS II) (SL L 205, 7.8.2007., str. 63.) i članka 51. Uredbe (EZ) br. 1987/2006 Europskog parlamenta i Vijeća od 20. prosinca 2006. o uspostavi, djelovanju i korištenju druge generacije Schengenskog informacijskog sustava (SIS II) (SL L 381, 28.12.2006., str. 4.).

                     (9)
                  SL L 112, 24.2.2012., str. 21.

                     (10)
                  SL C , , str. .

                     (11)
                  Uredba Vijeća (EU) br. 1053/2013 od 7. listopada 2013. o uspostavi mehanizma evaluacije i praćenja za provjeru primjene schengenske pravne stečevine i stavljanju izvan snage Odluke Izvršnog odbora od 16. rujna 1998. o uspostavi Stalnog odbora za ocjenu i provedbu Schengena (SL L 295, 6.11.2013., str. 27.).

                     (12)
                  C(2016) 6870.

                     (13)
                  Provedbena odluka Komisije (EU) 2015/450 od 16. ožujka 2015. o utvrđivanju zahtjeva u pogledu testova za države članice koje se uključuju u drugu generaciju Schengenskog informacijskog sustava (SIS II) ili u znatnoj mjeri mijenjaju nacionalne sustave koji su s njime izravno povezani, priopćeno pod brojem dokumenta C(2015) 1612.

                     (14)
                  SL L 176, 10.7.1999., str. 36.

                     (15)
                  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).

                     (16)
                  SL L 53, 27.2.2008., str. 52.

                     (17)
                  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

                     (18)
                  Odluka Vijeća 2008/149/PUP od 28. siječnja 2008. o sklapanju, u ime Europske unije, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 50.).

                     (19)
                  SL L 160, 18.6.2011., str. 21.

                     (20)
                  Odluka Vijeća 2011/349/EU od 7. ožujka 2011. o sklapanju u ime Europske unije Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, posebno u odnosu na pravosudnu suradnju u kaznenim stvarima i policijsku suradnju (SL L 160, 18.6.2011., str. 1.).

                     (21)
                  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).

                     (22)
                  Odluka Vijeća 2007/533/PUP od 12. lipnja 2007. o osnivanju, radu i korištenju druge generacije Schengenskog informacijskog sustava (SIS II) (SL L 205, 7.8.2007., str. 63.).

                     (23)
                  Uredba (EZ) br. 1987/2006 Europskog parlamenta i Vijeća od 20. prosinca 2006. o uspostavi, djelovanju i korištenju druge generacije Schengenskog informacijskog sustava (SIS II) (SL L 381, 28.12.2006., str. 4.).

    ---documentbreak---

               EUROPSKA KOMISIJA
            Bruxelles, 18.1.2017.
            COM(2017) 17 final
            PRILOG

            Prijedlogu ODLUKE VIJEĆA
            o primjeni odredaba schengenske pravne stečevine u području Schengenskog informacijskog sustava u Republici Hrvatskoj

               PRILOG

               Popis odredaba schengenske pravne stečevine koje se odnose na Schengenski informacijski sustav u skladu s člankom 4. stavkom 2. Akta o pristupanju Hrvatske

               1.Uredba (EZ) br. 1986/2006 Europskog parlamenta i Vijeća od 20. prosinca 2006. o pristupu drugoj generaciji Schengenskog informacijskog sustava (SIS II) od strane službi država članica odgovornih za izdavanje potvrda o registraciji vozila
                  1
               ;

               2.Uredba (EZ) br. 1987/2006 Europskog parlamenta i Vijeća od 20. prosinca 2006. o uspostavi, djelovanju i korištenju druge generacije Schengenskog informacijskog sustava (SIS II)
                  2
               ;

               3.Odluka Vijeća 2007/533/PUP od 12. lipnja 2007. o osnivanju, radu i korištenju druge generacije Schengenskog informacijskog sustava (SIS II)
                  3
               .

                     (1)

                           SL L 381, 28.12.2006., str. 1.

                     (2)

                           SL L 381, 28.12.2006., str. 4.

                     (3)

                           SL L 205, 7.8.2007., str. 63.